टेल तक नहीं पहुंचा पानी, किसानों का प्रदर्शन
किसानों का कहना है कि कई क्षेत्रों में अभी फसल को पहला पानी भी नहीं मिला
परेशानी
हनोतिया डिस्ट्रीब्यूटरी में नहरी पानी की आपूर्ति की मांग को लेकर शनिवार को सीएडी कार्यालय पर किसानों ने धरना-प्रदर्शन कर एईएन बीआर मीणा को ज्ञापन सौंपा। सुल्तानपुर, बड़ोद सब ब्रांच, किशनगंज डिस्ट्रीब्यूटरी, कोटड़ादीपसिंह, झोटोली माइनर, मदनपुरा, टाकरवाड़ा क्षेत्र में अभी भी हजारों हैक्टेयर में फसल को पहले पानी की जरूरत है। किसान राजेश यादव, कुंजबिहारी, गोविंद भारद्धाज ने बताया कि कुछ दिन से पानी कम चलने के कारण पानी नहीं मिल पा रहा है। संबंधित अधिकारी नहरों का दौरा कर निकल जाते हैं, लेकिन समस्या के समाधान के प्रति गंभीर नहीं हैं। उन्होंने नहर में जल प्रवाह बढ़ाने की व्यवस्था सुचारुकर टेल क्षेत्र में समय पर पानी पहुंचाने की मांग की। नहरी प्रशासन की अनदेखी के चलते किसान अनावश्यक पानी लेकर उसे ड्रेनों में व्यर्थ बहा रहे हैं।
कई स्थानों पर किसान इंजन लगाकर पानी लिफ्ट कर रहे हैं, जबकि सुल्तानपुर सब ब्रांच के टेल पर काली तलाई के बाद पानी की बूंद भी नहीं पहुंच रही है। वहीं इंजन लगाने वाले किसानों का कहना था कि पूर्ण क्षमता से जलप्रवाह नहीं होने से धोरों में पर्याप्त पानी नहीं चल रहा है। ऐसे में खेतों तक पानी पहुंचाने के लिए इंजन ही एक मात्र उपाय है। टेल क्षेत्र के किसानों का कहना था कि इस संबंध में नहरी प्रशासन की ओर से भी उचित कार्रवाई नहीं की गई। इस कारण फसलों को बचाने के लिए इंजनों से डीजल जलाकर पानी पिलाना पड़ रहा है।
hin_Deva hin_Deva kas_Deva hin_Deva hin_Deva